La nova edició de CervisiaLleida arriba amb concerts
L'esdeveniment té previst un programa farcit de diferents propostes que combinen l'ampla oferta de cerveses nacionals i internacionals
per Redacció divendres, 8 de novembre 2019 - 12:20h
La festa de la cervesa arriba a Lleida la setmana vinent, dies 15, 16 i 17 de novembre, amb la celebració de CervisiaLleida; el saló cerveser organitzat per la Fecoll amb la col·laboració de San Miguel i Fira de Lleida, que obre portes per onzena vegada amb diferents propostes de música en directe per a tothom.
El programa inclou un ampli cartell de concerts gratuïts que començaran divendres 15 amb les actuacions d'Alba Rock (20.30h) i Koers (23h). Dissabte 16, hi haurà una exhibició de ball de Lleida Country pel matí (12.30h) i, al vespre, serà l'hora de les actuacions de Contiguo (21.30h) i La Terrasseta de Preixens (23.30h).
El matí de diumenge 17 Factoria Dance, El Mirall i ZMO faran diferents coreografies de ball i street dance. Finalment, a les 18.30h, el concert de Javier Sarvisé i Jordi Cucó, banda tribut a El Último de la Fila, clourà la fira que comptarà amb l'animació diària dels Esbojarrats Cervesers de Sac Espectacles.
Un programa farcit de diferents propostes
CervisiaLleida té previst un programa farcit de diferents propostes que combinen l'ampla oferta de cerveses nacionals i internacionals amb tastos de cuina fruit d'una selecció de la Ruta de la Tapa San Miguel 2019.
Així doncs, les gairebé 40 referències de productes del Grup Mahou-San Miguel, entre cerveses i refrescos, tant en barril com en ampolla maridaran amb les tapes El Misteri de Tous de La República del fum, Cruixent dos sentits del Brutus i Coqueta de pasta de full amb ventresca del restaurant Julian. L'oferta gastronomia es completarà amb tastets de caragols a la gormanda, patates braves, un gran assortiment de 'Pucetes' o entrepans preparats per Caparrós Celebracions.
Passaport gastronòmic i participar en el sorteig
Els assistents podran visar el seu passaport gastronòmic i participar en el sorteig d'un cap de setmana a Grandvalira. Les activitats proposades inclouen a més tastos dirigits que es faran divendres 15 a les 20h i dissabte 16 en tres sessions: 12.30h, 13.30h i 18.30h. D'altra banda, el diumenge 17 es lliuraran els premis del "Concurs de Tast a cegues" de l'Aplec 2019.